Kona af dönsku bergi brotin hafði verið búsett á Íslandi um árabil . Hún talaði nokkuð góða íslensku en með vissum skafönkum þó . Annað hnéð hafði verið að gera henni lífið leitt og þar kom að því að hún spurði heimilislækninn hvort það væri ekki viturlegt að " fara með hnéð til bæklingalæknis " . Önnur kona af sama uppruna hafði búið hér á landi í áratugi . Tungutak hennar var með svipuðum hætti og þeirrar fyrrnefndu . Hún vildi hafa samráð við heimilislækni sinn um hitt og þetta . Í hvert einasta skipti tjáði hún hug sinn á sömu lund : " Ég þarf að hafa samræði við þig um ... " Maður kom á hlaupum inn á fæðingardeildina og hrópaði : " Konan mín er komin í fæðingu í leigubíl hér fyrir utan . " Ungi aðstoðarlæknirinn sem var alltaf viðbúinn enda verið skáti frá unglingsárum þreif akúttöskuna og hentist eins og byssubrandur út í leigubíl . Hann lyfti upp kjól konunnar og tók að klæða hana úr nærbuxunum . Þá fyrst áttaði hann sig á því að nokkrir leigubílar voru á stæðinu og hann var ekki í þeim rétta ! Héraðslæknirinn var kallaður í vitjun til bóndakonu sem var komin að því að fæða barn . Konan og bóndi hennar bjuggu mjög afskekkt og höfðu ekki fengið rafmagn í bæinn . Læknirinn bað bóndann um að halda lukt á lofti til þess að hann gæti séð betur til verka . Eftir stutta stund kom drengur í heiminn . " Haltu luktinni lengur á lofti því ég held að það sé annað á leiðinni , " sagði læknirinn . Og mikið rétt , það fæddist stúlka nokkrum mínútum seinna . " Lýstu áfram , " sagði læknirinn , " ég held svei mér þá að þriðja barnið sé að koma . " Bóndinn klóraði sér þá í kollinum og spurði forviða : " Heldurðu að það geti verið að þau laðist að ljósinu ? " Ung og glæsileg kona íklædd mjög stuttu pilsi og gegnsærri blússu meldaði sig inn til aðgerðar á skurðdeild . Deildarlæknirinn tók á móti henni og eftir hefðbunda töku sjúkraskýrslu spyr konan : " Geturðu sagt mér hversu áberandi örið verður eftir aðgerðina ? " " Það er nú alveg undir þér sjálfri komið , " sagði læknirinn rjóður í framan . Ungur læknir , gift og þriggja barna móðir , var að opna stofu á besta stað í Mjóddinni . Af þessu tilefni var hún nokkuð spennt á taugum . Þegar móttökuritarinn tilkynnti henni að karlmaður væri kominn til að hitta hana bað hún um að honum yrði vísað inn . Lækninum var í mun að láta líta út eins og hún væri mjög upptekin . Rétt í þann mund sem maðurinn birtist tók hún upp símtólið . " Já , það er alveg rétt . Heildarkostnaðurinn verður eitthvað um fimmtán þúsund krónur . Ég á þá von á þér um tvöleytið og alls ekki seinna því ég er mjög þétt bókuð í dag . Við segjum það þá , blessuð . " Síðan lagði hún tólið á og sneri sér að manninum . " Góðan daginn , hvað má gera fyrir þig ? " " Fyrirgefðu , vænan , ég kom bara til að tengja símann hjá þér . "